યે ફગલી ફગલી ક્યા હૈ... ફગલી ફિલ્મનું આ ગીત છે, પણ ફિલ્મ જોયા બાદ કદાચ આપને પણ અનુભવાશે કે હકીકતમાં આખી ફિલ્મનો સાર તો આ જ ગીતમાં જ છે. ફિલ્મમાં તમામ મસાલા ઉમેરવાના ચક્કરમાં દિગ્દર્શક કબીર સદાનંદ એટલા બધા કન્ફ્યુઝ થઈ ગયાં કે તેમને સમજાયું જ નહીં કે કઈ જગ્યાએ કેવો મસાલો નાખવાનો છે. બૉક્સ ઑફિસ ઉપર આજકાલ ફગવી જેવી અનેક ફિલ્મો આવે છે અને જતી રહે છે. જ્યાં સુધી ફિલ્મની વાર્તા કંઇક હટકે ન હોય કે પછી પાત્રો દર્શકોને પોતાની સાથે જોડવામાં સફળ ન રહે, ત્યાં સુધી કોઈ પણ ફિલ્મ સિલ્વર સ્ક્રીને ટકી ન શકે. ફગલીની વાર્તાથી માંડી પાત્રો સુધીમાં આવી કોઈ વાત નથી કે જે દર્શકોને થિયેટરમાં બેસી રહેવા માટે મજબૂર કરે. જોકે ફિલ્મનો વિષય બહુ મજબૂત છે કે જેમાં દેશમાં યુવતીઓ સાથે ઇવ ટીજિંગના વધતા બનાવો ઉપર પ્રકાશ ફેંકવામાં આવ્યો છે.